CELEX: 62018TN0602
Language: da
Date: 2018-10-05 00:00:00
Title: Sag T-602/18: Sag anlagt den 5. oktober 2018 — Ayuntamiento de Enguera mod Kommissionen

3.12.2018   
            
            
               DA
            
            
               Den Europæiske Unions Tidende
            
            
               C 436/60
            
         
      Sag anlagt den 5. oktober 2018 — Ayuntamiento de Enguera mod Kommissionen
      (Sag T-602/18)
      (2018/C 436/84)
      Processprog: spansk
      
         Parter
      
      
         Sagsøger: Ayuntamiento de Enguera (Enguera, Spanien) (ved advokaterne J. Palau Navarro, J. Ortiz Ballester og V. Soriano i Piqueras)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Afgørelsen truffet den 26. juli 2018 af chefen for kontoret »ENV.D.4 — Life programme«, direktion »D — Capital Naturel«, i Europa-Kommissionens miljøgeneraldirektorat inden for rammerne af sagen »LIFE 10 ENV/ES/000458 — ECOGLAUCA ÉRGON — Confirmation of recovery order« annulleres.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført fem anbringender.
      
                  1.
               
               
                  Første anbringende om tilsidesættelse af artikel 296 TEUF, eftersom den anfægtede afgørelse savner enhver begrundelse.
               
            
                  2.
               
               
                  Andet anbringende om, at begrundelsen er ukorrekt, hvis det antages, at der foreligger en implicit begrundelse.
               
            
                  3.
               
               
                  Tredje anbringende om tilsidesættelse af retten til god forvaltning, der er fastsat i artikel 41 i Den Europæiske Unions charter om grundlæggende rettigheder, for så vidt som
                  
                              —
                           
                           
                              den ret, som enhver person har til at blive hørt, før der træffes en foranstaltning til skade for denne, ikke er blevet overholdt. I den foreliggende sag er der således ikke blevet fulgt op på sagsøgerens processkrifter, og sagsøgeren er ikke blevet opfordret til at fremsætte sine bemærkninger inden vedtagelsen af den endelige afgørelse.
                           
                        
                              —
                           
                           
                              der ikke er blevet taget stilling til sagsøgerens anmodninger om aktindsigt i alle sagens akter
                           
                        
                              —
                           
                           
                              Kommissionen har udfærdiget alle sine skrivelser og afgørelser på engelsk, selv om sagsøgeren altid har henvendt sig til denne på spansk.
                           
                        
            
                  4.
               
               
                  Fjerde anbringende om tilsidesættelse af forbuddet mod vilkårlighed hos de offentlige myndigheder, for så vidt som ophavsmanden til den anfægtede afgørelse hverken anvender de relevante regler eller videnskabelige kriterier, men foretager en ren subjektiv vurdering, idet enhver økonomisk deltagelse fra Unionens side i et godkendt projekt nedsættes eller bringes til ophør uden begrundelse.
               
            
                  5.
               
               
                  Femte anbringende om tilsidesættelse af princippet om den berettigede forventning, for så vidt som Kommissionen har vedtaget sin afgørelse i strid med sine tidligere akter, hvori denne fuldt ud bekræftede, at den var enig i sagsøgerens tiltag, således at der pludseligt og på uforståelig vis er blevet truffet en afgørelse over for sidstnævnte, som denne ikke kunne forvente henset til Kommissionens tidligere adfærd.